Þó að framkvæmdir við Kárahnjúkavirkjum séu á lokasprettinum hefur aðsókn ferðamanna og annarra gesta á svæðið lítið minnkað . Mun umferðin aukast enn meir frá 15. júlí til 15. ágúst nk. þegar almenningur getur ekið eða gengið yfir Kárahnjúkastífluna . Þá var nýlega farið að bjóða fólki upp á skipulagðar skoðunarferðir inn í stöðvarhúsið í Fljótsdal . Nú þegar hafa nærri 300 manns farið í þær ferðir . Á síðasta ári komu um 10 þúsund gestir í Végarð , upplýsingamiðstöð Kárahnúkavirkjunar við Fljótsdalsstöð , og að sögn Sólveigar D. Bergsteinsdóttur forstöðumanns stefnir í svipaða aðsókn á þessu ári . Á fyrstu sex mánuðum ársins höfðu um tvö þúsund manns komið í Végarð , sem er svipað og á sama tíma í fyrra , en framundan eru annasömustu mánuðirnir í ferðaþjónustunni ; júlí og ágúst . Þegar mest lét , árið 2006 , komu nærri 16 þúsund manns að skoða virkjunarsvæðið .